# Οξέα, Βάσεις και Άλατα και Ανθρώπινος Οργανισμός

## ΟΞΕΑ ΚΑΙ ΣΤΟΜΑΤΙΚΗ ΥΓΕΙΑ

Η αδαμαντίνη ή σμάλτο είναι το σκληρό εξωτερικό περίβλημα του δοντιού που το προστατεύει και αποτελείται κυρίως από ένα άλας του ασβεστίου που ονομάζεται υδροξυαπατίτης. Τα βακτήρια τα οποία ζουν στο στόμα μας, όταν καταναλώνουμε τροφές που έχουν ζάχαρη, μετατρέπουν τους υδατάνθρακες, όπως η ζάχαρη, σε οξέα, τα οποία καταστρέφουν το σμάλτο των δοντιών με αποτέλεσμα να φθείρονται πιο εύκολα και να προκαλείται τερηδόνα. Για την αποφυγή της φθοράς των δοντιών είναι καλό τα δόντια να βουρτσίζονται αμέσως μετά την κατανάλωση τροφών.

## pH και BΙΟΛΟΓΙΚΑ ΥΓΡΑ ΤΟΥ ΣΩΜΑΤΟΣ

Βιολογικό υγρό | Φυσιολογικές τιμές pH
Αίμα | 7,3 – 7,5
Iδρώτας | 7,2 – 7,5
Δάκρυα | 7,3 – 7,5
Σάλιο | 5,7 – 7,1
Ούρα | 4,5 – 9
Γαστρικό υγρό | 1 – 2

Βιολογικά υγρά χαρακτηρίζονται το αίμα, ο ιδρώτας, τα δάκρυα, το σάλιο, τα ούρα και το γαστρικό υγρό. Η τιμή pH των βιολογικών υγρών κυμαίνεται μεταξύ ορισμένων ορίων, τα οποία χαρακτηρίζονται φυσιολογικές τιμές και αποτελεί δείκτη της κατάστασης της υγείας του οργανισμού.

Για τη διάσπαση των τροφών με τη διαδικασία της πέψης στο στομάχι εκκρίνεται γαστρικό υγρό, το οποίο περιέχει υδροχλωρικό οξύ και είναι πολύ όξινο, καθώς έχει pH περίπου 2. Σε περιπτώσεις υπερβολικής έκκρισης HCl εμφανίζονται στομαχικές διαταραχές, όπως καούρες ή και πόνος. Για την ανακούφιση των συμπτωμάτων αυτών, πρέπει να εξουδετερωθεί το HCl και γι΄ αυτό χρησιμοποιούμε αντιόξινα τα οποία είναι φάρμακα που περιέχουν ασθενείς βάσεις όπως είναι το υδροξείδιο του μαγνησίου ή γάλα μαγνησίας και το υδροξείδιο του αργιλίου.

Σε περιπτώσεις έντονης μυϊκής άσκησης στους μυς συσσωρεύεται γαλακτικό οξύ το οποίο προκαλεί την αίσθηση της κόπωσης.

Το pH του αίματος είναι ένας καθοριστικός δείκτης για την υγεία του οργανισμού, καθώς συνδέεται με την ικανότητα των ερυθρών αιμοσφαιρίων να μεταφέρουν οξυγόνο στα κύτταρα. Το αίμα είναι ελαφρά αλκαλικό και η φυσιολογική τιμή pH του είναι 7,35-7,45, το οποίο διατηρείται σταθερό με τη βοήθεια «ρυθμιστικών» διαλυμάτων του οργανισμού. Αν το pH του αίματος γίνει μικρότερο από 7,2 ο άνθρωπος μπορεί να πέσει σε κώμα, ενώ αν γίνει μεγαλύτερο από 7,6 μπορεί να οδηγηθεί σε μυϊκή ακαμψία.

## pH ΚΑΙ ΔΕΡΜΑ

Το δέρμα είναι το όργανο που έρχεται σε επαφή με το εξωτερικό περιβάλλον, καλύπτει και προστατεύει τον ανθρώπινο οργανισμό, δηλαδή αποτελεί έναν μηχανισμό άμυνας του οργανισμού. Το δέρμα μας, εξαιτίας κυρίως του σμήγματος, είναι ελαφρά όξινο και έχει pH μεταξύ 5 και 5,6. Αυτή η τιμή pH διασφαλίζει τη σωστή λειτουργία του επιδερμικού φραγμού και τη διατήρηση της υγρασίας του και ταυτόχρονα δεν επιτρέπει την υπερανάπτυξη των παθογόνων μικροοργανισμών, όπως τα βακτήρια, και έτσι το δέρμα προστατεύεται. Το pH του δέρματος επηρεάζεται από την διατροφή και τα προϊόντα που χρησιμοποιούμε και γι΄αυτό τα ιδανικά προϊόντα περιποίησης πρέπει να έχουν pH παραπλήσιο με το pH του δέρματος. Αντίστοιχα, τα σαπούνια και τα σαμπουάν που χρησιμοποιούνται είναι προτιμότερο να είναι ελαφρά όξιινα, γιατί τα ουδέτερα σαπούνια δεν καθαρίζουν καλά, ενώ τα βασικά ξηραίνουν το δέρμα και «τρέφουν» τους μύκητες.

## ΑΛΑΤΙ ΚΑΙ ΟΡΓΑΝΙΣΜΟΣ: ΜΙΑ ΣΧΕΣΗ ΠΑΘΟΥΣ…

Το αλάτι (NaCl), πέρα από το ότι προσθέτει γεύση στην τροφή είναι απαραίτητο για τον οργανισμό γιατί είναι η βασική πηγή ιόντων Na+ για τον οργανισμό. Τα ιόντα αυτά είναι απαραίτητα, γιατί είναι τα κύρια κατιόντα του εξωκυττάριου υγρού, είναι απαραίτητα για την αποκατάσταση της ισορροπίας καλίου νατρίου στα κύτταρα και συντελούν στη διατήρηση της ισορροπίας του νερού στον οργανισμό.

Η υπερβολική κατανάλωση αλατιού συνδέεται με την υπέρταση και την κατακράτηση υγρών από τον οργανισμό και γι΄αυτό θα πρέπει να λαμβάνεται υπόψη ότι αλάτι υπάρχει και σε όλα τα τρόφιμα και καταναλώνεται με τη διατροφή.